Щомахуэ Руслан и текIуэныгъэ
ФокIадэм и 25-28-хэм Москва щызэхэтащ хабзэ хъуауэ илъэс къэс къызэрагъэпэщ Кардиологхэм я урысей лъэпкъ конгресс. Абы хыхьэу ирагъэкIуэкIа Урысей щIэныгъэлI ныбжьыщIэхэм я зэпеуэм япэ увыпIэр къыщихьащ Къэбэрдей-Балъкъэрым щыщ дохутыр-кардиолог, медицинэ щIэныгъэхэм я кандидат, Налшык къалэ дэт Центральнэ поликлиникэм и лэжьакIуэ Щомахуэ Руслан.
КъэпщытакIуэ гупыр хэплъащ Урысейм и щIыпIэ куэдым кърагъэха докладхэм икIи зэпеуэм и иужьрей Iыхьэм хэтыну къыхахар щIэныгъэлI ныбжьыщIэу 8-щ. Зэхыхьэм и япэ махуэм абыхэм я щIэныгъэ лэжьыгъэхэр утыку кърахьащ. Гум епха узыфэхэм теухуауэ ирагъэкIуэкIа къэхутэныгъэхэм ящыщу мыхьэнэ зиIэу, нэхъ пэрыту къалъытар Щомахуэ Руслан и лэжьыгъэрщ.
Зэпеуэм и саугъэт нэхъыщхьэр зыхуагъэфэща Щомахуэм адэкIи и IэнатIэм ехъулIэныгъэхэр щиIэну ди гуапэщ.
ЩхьэщэмыщI Изэ.
